SET บ่ายพุ่ง 14 จุด ขานรับจัดตั้งรัฐบาลคืบ หลังชื่อครม.ชุดใหม่ถึงมือนายกฯแล้ว
SET บ่ายพุ่ง 14 จุด ขานรับจัดตั้งรัฐบาลคืบ หลังชื่อครม.ชุดใหม่ถึงมือนายกฯแล้ว ล่าสุดอยู่ที่ 1,681.10 จุด บวก 13.87 จุด หรือ 0.83% มูลค่าการซื้อขาย 4.23 หมื่นล้านบาท
SET บ่ายพุ่ง 14 จุด หลังชื่อครม.ชุดใหม่ถึงมือนายกฯแล้ว ล่าสุดอยู่ที่ 1,681.10 จุด บวก 13.87 จุด หรือ 0.83% มูลค่าการซื้อขาย 4.23 หมื่นล้านบาท
18 มิ.ย. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 15.40 น. อยู่ที่ 1,681.10 จุด บวก 13.87 จุด หรือ 0.83% สูงสุดที่ 1,681.97 จุด ต่ำสุดที่ 1,665.19 จุด มูลค่าการซื้อขาย 4.23 หมื่นล้านบาท
สำหรับปัจจัยที่ส่งผลให้ดัชนีปรับตัวขึ้นแรง คาดว่ามาจากความคืบหน้าการจัดตั้งรัฐบาลใกล้แล้วเสร็จ หลังนายกรัฐมนตรีออกมาระบุว่าได้รับรายชื่อบุคคลที่จะเข้าดำรงตำแหน่งรัฐมนตรีในคณะรัฐมนตรี (ครม.) จากพรรคร่วมรัฐบาลแล้ว
โดย พล.อ.ประยุทธ์ จันทร์โอชา นายกรัฐมนตรี เปิดเผยว่า ขณะนี้ได้รับรายชื่อผู้ที่พรรคร่วมรัฐบาลเสนอให้ได้รับการแต่งตั้งเป็นรัฐมนตรีในคณะรัฐมนตรี (ครม.) ชุดใหม่ครบทุกพรรคแล้ว และเข้าสู่ช่วงการตรวจสอบคุณสมบัติ คาดว่าจะแล้วเสร็จภายในเดือน มิ.ย.นี้ จากนั้นจะนำขึ้นทูลเกล้าฯ ถวายรายชื่อเพื่อทรงลงพระปรมาภิไธยและโปรดเกล้าฯ แต่งตั้งต่อไป อย่างไรก็ตาม นายกรัฐมนตรี ปฏิเสธที่จะตอบคำถามว่าจะควบตำแหน่ง รมว.กลาโหม ตามที่มีกระแสข่าวหรือไม่
ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยในช่วงบ่ายนี้ปรับตัวขึ้นกว่า 10 จุด รับแรงซื้อจากหุ้นขนาดใหญ่ไม่ว่าจะเป็นหุ้น AOT, CPALL รวมถึงหุ้นในกลุ่มพลังงานที่ปรับขึ้นมา ทั้งที่ราคาน้ำมันยังไม่ดีนัก คาดว่าจะเป็นผลมาจากข่าวเรื่องโผครม.น่าจะเสร็จแล้ว ซึ่งถ้าไม่มีอะไรผิดพลาด รายชื่อน่าจะนิ่งแล้ว และคาดว่าจะประกาศได้ภายในสิ้นเดือนนี้
ด้านตลาดหุ้นในภูมิภาคเอเชียบ่ายนี้ส่วนใหญ่ก็บวกกัน แต่ตลาดในยุโรปส่วนใหญ่ติดลบ เช่นเดียวกับดาวโจนส์ฟิวเจอร์สที่ติดลบ ซึ่งมองว่าการปรับขึ้นมาของตลาดฯจะต้องยืนให้ได้ ถ้ายืนไม่ได้ก็แสดงว่าเป็นการขึ้นมาเพื่อขาย
พร้อมให้แนวรับ 1,670 จุด ส่วนแนวต้าน 1,680 จุด